Gyimesi László

 *Nekem hullámverés jár*

 Induljatok! Én másfelé megyek,

 Talpam alatt kirohadt az út,

 Mocsárrá lett a baráti fenyér,

 Cuppogó láp a tengerparti sík.

 De ti induljatok, utatok tiszta,

 Akár a tegnapi homokpadoké,

 A dagályba fúló csigaházakat

 Ne gyűjtsétek halott halomba.

 Ez itt a tenger, az óceán maga,

 Az őselem, amihez mindig vágytam,

 S ami most úgy ölel magához,

 mint hatvanöt éve távozott anyám.

 Induljatok! Az én utam véget ért,

 Soha rosszabb beteljesülést!

 Előttetek azonban nyitva a tér,

 S ez az óceán immár csak tiétek.

 A parti sziklákból zengett Eliot,

 Dalukban szunnyad csokornyi okos verse,

 Nekem hullámverés jár, az se rossz, ugye,

 közössé lesz a massachusettsi este.

 Alkonyodik, soha ennél szebb alkony!

 Állok a parton, tenger vagy Balaton?

 Láp vagy homokpad? Minden igazi,

 akár a talpam alól kirohadó út.

 Induljatok! Én másfelé megyek,

 Nem jobb irányba, csupán másfelé,

 Okos szavakkal próbálok szólni.

 De minden hiába, zárul a világ.

 *Lehetne tanka*

 Csendben maradok,

 egy madár röpte őriz,

 őrá vigyáznék.

 Bodzafa hallgat velem,

 cinke tépi bogyóit.